সৌরভ বা হরভজন নয়, BCCI প্রেসিডেন্টের দৌড়ে এবার নতুন মুখ!

ওয়েব ডেস্ক: ফের একবার চর্চায় ভারতীয় ক্রিকেট বোর্ডের প্রেসিডেন্টের নির্বাচন (BCCI President Election)। আর এই নির্বাচন ঘিরে ফের একবার শুরু জল্পনা ও কল্পনা। তবে সম্ভাব্য বোর্ড প্রেসিডেন্ট হিসেবে যাঁর নাম উঠে আসছে, তাঁকে কেউ হয়তো সেই তালিকাতেই রাখেননি। তিনি মিঠুন মানহাস (Mithun Manhas)। শনিবার নয়াদিল্লিতে স্বরাষ্ট্রমন্ত্রী অমিত শাহর বাড়িতে অনুষ্ঠিত বৈঠকে সম্ভাব‌্য নতুন বিসিসিআই (BCCI) প্রেসিডেন্ট হিসেবে মানহাসের নামটাই উঠে এল সবার উপরে। কিন্তু কে এই মিঠুন মানহাস? চলুন তাঁকে একটু চিনে নেওয়া যাক।

ভারতের হয়ে আন্তর্জাতিক ক্রিকেটে একটিও ম্যাচ খেলেননি মিঠুন মানহাস। তবে ঘরোয়া ক্রিকেটে দিল্লির হয়ে খেলেছেন দীর্ঘদিন। শুধু তাই নয়। রঞ্জিতে দিল্লির দলকে নেতৃত্বও দিয়েছেন তিনি। আন্তর্জাতিক ক্রিকেটের পরিচিত মুখ না হলেও এখনও ক্রিকেটের আঙিনায় নিজেকে বেঁধে রেখেছেন মানহাস। বর্তমানে জম্মু-কাশ্মীর ক্রিকেটের উন্নয়ন পরিকল্পনার সঙ্গে যুক্ত রয়েছেন তিনি। এবার হয়তো তাঁকে দেখা যাবে বিসিসিআই-এর সর্বোচ্চ পদেও।

আরও পড়ুন: ফের ভারত-পাকিস্তান মহারণ! এগিয়ে কারা? কী বলছে পরিসংখ্যান?

যদিও বোর্ড প্রেসিডেন্ট নির্বাচনের জন্য এখনও মনোনয়ন জমা পড়েনি। তাই শেষ মুহূর্তে নাটকীয় পালাবদল ঘটলে সেটা অবাককর হবে না। কারণ, এই গুরুত্বপূর্ণ পদের জন্য একাধিক নাম ঘোরেফেরা করছিল কিছুদিন ধরেই। রঘুরাম ভাটের নাম একসময় সভাপতির দৌড়ে থাকলেও এবার তাঁকে কোষাধ‌্যক্ষ হিসেবে দেখা যেতে পারে। ভাইস প্রেসিডেন্ট পদে রাজীব শুক্লা, যুগ্ম সচিব হিসেবে প্রভতেজ ভাটিয়া এবং আইপিএল চেয়ারম্যান হিসেবে অরুণ ধুমালের নামও ভেসে আসছে। তবে সবটাই আপাতত সম্ভাবনার স্তরে রয়েছে।

উল্লেখযোগ্যভাবে, বিসিসিআই সভাপতির দৌড়ে সৌরভ গঙ্গোপাধ্যায় (Sourav Ganguly) এবং হরভজন সিংয়ের মতো নামও শোনা যাচ্ছিল কয়েকদিন আগে। কিন্তু শেষ পর্যন্ত মিঠুন মানহাসকেই সভাপতি হিসেবে ভাবা হচ্ছে বলে সূত্রের খবর। এখন প্রশ্ন উঠছে—সৌরভ কিংবা হরভজনের মতো বিশ্ববিখ্যাত ক্রিকেটারের নাম থাকা সত্ত্বেও কেন মিঠুন মানহাস? এর নেপথ্যে কি শুধুই ক্রিকেট, নাকি কোনও রাজনৈতিক সমীকরণ? এর উত্তর আপাতত অজানা।